Calf of Man

Calf of Man (mansk: yn Cholloo) er en øy på rundt 250 hektar eller er 2,6 kvadratkilometer. Den tilhører og ligger rett sør for den langt større øya Man i Irskesjøen, og derav navnet på den lille øya: Ordet «calf» er avledet fra det norrøne ordet kalfr, kalv, som betyr avkommet eller ungen til den større øya, «Mans kalv».
Den lille øya er skilt fra Man ved et smalt sund av vann, rundt 700 meter i avstand, som kalles for Calf Sound. Det finnes også ytterligere en bitteliten øy som kalles for Kitterland. Også det er et ordspill da «kitten» er et engelsk ord for kattunge, altså noe som er enda mindre enn en kalv. Kitterland ligger mellom Calf og hovedøya Man. De ytterligere mindre øyene Yn Burroo og The Stack ligger tett inntil Calf. Bortimot 1,5 km sørvest for Calf ligger Chicken Rock som er den aller sørligste delen av Mans nasjonale territorium.

Fyrtårn

Fram til 1939 var øya privateid av Keig-familien, men i dette året ble øya donert til Storbritannias organisasjon for bevarelse av kulturseverdigheter og naturperler, National Trust, for å bli et fuglereservat. I 1951 ble Manx National Trust etablert og som siden ble til Manx National Heritage. Calf of Man ble overført til denne organisasjonen i 1986 etter en kampanje ledet av den politiske organisasjonen keltiske liga, Celtic League. Øya har vært et fuglereservat siden 1962 og tar imot besøk fra frivillige og ornitologer. Et observatorium er i stand til å ta imot og huse opp til åtte besøkende om gangen med sparsommelig bekvemmeligheter. Besøk kan bli bestilt gjennom Manx National Heritage.
Calf of Man kan for tiden skryte av verdens tetteste nivå av fyrtårn: to fyrtårn ble bygd i 1818 av den skotske ingeniøren Robert Stevenson for å advare sjømenn og skip mot farene ved Chicken Rocks rett sør for Calf. Disse ble erstattet i 1875 av en fyrtårn bygget direkte på Chicken Rocks. I 1968 ble et tredje fyrtårn bygget på Calf etter en stor brann ødela fyrtårn på Chicken Rocks, skjønt dette fyrtårnet ble senere bygget opp igjen.
I 2006 grunnla Manx National Heritage veldedighetsorganisasjonen Manx Wildlife Trust, et stiftelse for beskyttelse av dyrelivet av Calf. Eierskapet tilhører Manx National Heritage.

Dyreliv

Calf of Man er hjem for en hekkende art havlire (vitenskapelig navn Puffinus puffinus) som er en stormfugl. På engelsk blir denne sjøfuglen kalt for «Manx Shearwaters» på grunn av dens tilstedeværelse i sjøen i nærheten av Man.
Hver sommer fra midten av mai til midten av august kan man oppleve flokker av brugde, vitenskapelig navn Cetorhinus maximus, engelsk navn «basking shark»), en haiart som er verdens nest største fisk, og som kommer strømmende forbi Calf of Man. Det er betydelig større andel av brugder utenfor Man og Calf of Man enn andre steder ved De britiske øyer.
De fleste blir rapportert rundt 1 km utenfor en 40 km lang strekning av den sørlige og sørøstlige delen av kysten. Brugdene er ufarlige og lever plankton, og når havet er rolig og når det er solskinn vil planktonene konsentreres langs sjøens overflate og ikke langt fra kysten. Det er derfor blitt populært å dra ut langs kysten eller i båter for å se på de store haifinnene gli gjennom vannet. Disse haiene er utrydningstruet og derfor fredet mot jakt og å bli plaget. Foreningen Manx Basking Shark Watch (som også administreres av Manx Wildlife Trust) har derfor regelverk for publikum og skips oppførsel.